**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 28 – 4 – 2025**

**ΑΜΑΡΟΥΣΙΟΥ Αρ. Πρ.: 81**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 210 8020697**

**Πληροφ.: Δ. Πολυχρονιάδης (6945394406)**

**Email:syll2grafeio@gmail.com**

**Δικτυακός τόπος: http//: www.syllogosekpaideutikonpeamarousisou.gr**

**ΠΡΟΣ ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: ΥΠΑΙΘΑ, Δ/νση Π. Ε. Β΄ Αθήνας, Το Δ. Σ. της Δ. Ο. Ε.,**

**Συλλόγους Εκπ/κών Π. Ε. της χώρας**

**Θέμα: « Σχετικά με τις δηλώσεις του Πρωθυποργού κου Κυρ. Μητσοτάκη περί απολύσεων εκπαιδευτικών και τις διαρροές για νέο ν/σχ για την αξιολόγηση** **».**

Το Δ. Σ. του Συλλόγου Εκπ/κών Π. Ε. Αμαρουσίου αφού έλαβε υπόψη του τη δήλωση του Πρωθυπουργού κου Κυρ. Μητσοτάκηγια απολύσεις εκπαιδευτικών μετά την επίσκεψή του στο Υπουργείο Παιδείας και τις διαρροές σε κοινωνικά δίκτυα περί νέου νομοσχεδίου για την αξιολόγηση εκτιμά ότι:

1. Η δήλωση Μητσοτάκη, όπως και η πρόσφατη σχετική δήλωση της Υπουργού Παιδείας για μεγάλο αριθμό πειθαρχικών που δεν είναι «διαχειρίσιμος», αποτελεί **δημόσια παραδοχή αποτυχίας της κυβέρνησης να επιβάλλει την αξιολόγηση στο εκπαιδευτικό σώμα.** Παρά τις δικαστικές αποφάσεις – εξπρές, παρά τις εγκυκλίους τρομοκράτησης, τον αυταρχισμό, τους εκβιασμούς, τις μεθόδους παραπλάνησης, εκφοβισμού και βομβαρδισμού από τα συστημικά ΜΜΕ, **το εκπαιδευτικό κίνημα στέκεται όρθιο και επί πέντε ολόκληρα χρόνια ακυρώνει τα σχέδιά τους για την κατηγοριοποίηση σχολείων και εκπαιδευτικών, τη διάλυση του δημόσιου δωρεάν σχολείου.**
2. **Η δήλωση Μητσοτάκη με τις απειλές για απόλυση όσων εκπαιδευτικών αρνούνται «επί της αρχής» την αξιολόγηση αποτελεί αντιδημοκρατική εκτροπή** που επιχειρεί να τρομοκρατήσει τους εκπαιδευτικούς. Διότι η φράση «επί της αρχής» παραπέμπει στο φρόνημα και όχι σε πράξεις και **το φρόνημα εδώ και 51 συναπτά έτη δε διώκεται σε αυτή τη χώρα.** Από τη στιγμή που θα αρχίσει να διώκεται θα έχουμε, έστω και σιωπηλά, αλλάξει πολίτευμα. **Διότι η συμμετοχή σε νόμιμα κηρυγμένη απεργία δεν αποτελεί αδίκημα** ούτε μπορεί να κριθεί η νομιμότητα αυτής σε αναρμόδια πειθαρχικά συμβούλια.
3. **Οι απειλές για «απολύσεις» καμία δυνατότητα πρακτικής εφαρμογής δεν έχουν εάν δεν νομοθετηθεί νέος νόμος**, **ο οποίος προφανώς θα πρέπει να διακρίνεται για την αντισυνταγματικότητά του, αφού θα πρέπει να παραβιάζει το δικαίωμα στην απεργία. Όπως επιβεβαιώνουν και τα φερέφωνα του Υπουργείου Παιδείας που βγήκαν εντός 48 ωρών να δημοσιεύσουν «διαρροές», χωρίς νέο νομοθετικό πλαίσιο, υπάρχει μόνο το περίφημο άρθρο 56 του νόμου 4823/2021 το οποίο δεν προβλέπει τέτοιες ποινές ακόμα και στην ακραία αντιδημοκρατική περίπτωση που η συμμετοχή στην απεργία – αποχή αγνοηθεί από κάποιο πειθαρχικό συμβούλιο. Άρα, καμία συζήτηση περί απολύσεων δεν έχει έρεισμα ούτε νόημα αυτή τη στιγμή.**
4. Η ακραία αυταρχική δήλωση Μητσοτάκη αποδεικνύει ότι η αξιολόγηση αποτελεί κομβική και στρατηγική μάχη για την κυβέρνηση. Ότι στόχος της είναι να ανοίξουν οι ασκοί της κατηγοριοποίησης και των απολύσεων των εκπαιδευτικών (με δύο αξιολογήσεις όπου κρίνεσαι ανεπαρκής παραπέμπεσαι με το ερώτημα της απόλυσης στο υπηρεσιακό συμβούλιο). Επομένως, είναι μια μάχη που αφορά την ίδια την ύπαρξη του δημόσιου δωρεάν σχολείου και τη δική μας θέση μέσα σε αυτό. Είναι μια μάχη που αφορά όλη την κοινωνία.
5. Στην ίδια δήλωση, **ο πρωθυπουργός πρόβαλε την πολυτυπία, δηλαδή την κατηγοριοποίηση των σχολείων και τα Ωνάσεια σχολεία ως θετική εξέλιξη** και ως μια ευκαιρία, ένα «ασανσέρ» όπως το χαρακτήρισε κοινωνικής κινητικότητας για τα παιδιά που θα «εργαστούν» και θα «προσπαθήσουν». Η μεγάλη πλειοψηφία των παιδιών σχεδιάζεται να καταδικαστεί στην όλο και πιο υποβαθμισμένη πραγματικότητα του δημόσιου σχολείου με τα 25αρια τμήματα, τα ταβάνια που θα πέφτουν, τις ανύπαρκτες υποδομές, το ελλιπές, κακοπληρωμένο και υπόδουλο εκπαιδευτικό προσωπικό. Τα υπόλοιπα περί μείωσης της ύλης κάθε άλλο παρά επιβεβαιώνονται από τα νέα προγράμματα σπουδών του ΙΕΠ.

Συναδέλφισσες και συνάδελφοι,

**Τη θέση μας στο δημόσιο σχολείο δεν μας τη χάρισε κανείς, την κερδίσαμε με σπουδές και κόπους ετών και την κερδίζουμε κάθε μέρα που δίνουμε και την ψυχή μας για τα παιδιά. Οι εκπαιδευτικοί ήμασταν, είμαστε και θα είμαστε στο χώρο που αγαπάμε στα σχολεία μας. Οι πρωθυπουργοί και οι υπουργοί Παιδείας έρχονται και παρέρχονται, οι εκπαιδευτικοί είμαστε σταθερά στη θέση μας υπερασπίζοντας έμπρακτα το δικαίωμα όλων των παιδιών στη μόρφωση.**

Με βάση τα παραπάνω:

* Το Δ.Σ. του Συλλόγου Εκπ/κών Π.Ε. Αμαρουσίου, άμεσα θα προχωρήσει σε σχετικές **πρωτοβουλίες ενημέρωσης και συλλογικές διαδικασίες** (ορισμός Γενικής Συνέλευσης κ.λπ.)
* Καλούμε τους/τις συναδέλφους σε **αγωνιστική ετοιμότητα**. **Κανένας και καμία να μην κάνει πίσω από την απεργία – αποχή και από τα ενιαία κείμενα.** Το ισχυρότερο όπλο μας είναι η μαζική συμμετοχή και η αλληλεγγύη.
* **Καλούμε σε μαζική συμμετοχή στη συναυλία αλληλεγγύης που διοργανώνουμε με τους Συλλόγους Εκπ/κών Π. Ε. και τις ΕΛΜΕ της Αττικής, τη Δευτέρα 5 Μάη, στις 19:00 στα Προπύλαια.**
* **Καλούμε το Δ.Σ. της Δ.Ο.Ε. να προχωρήσει άμεσα σε απεργιακή και αγωνιστική απάντηση στην πρωτοφανή επίθεση που δεχόμαστε.**
* **Καλούμε το λαϊκό, νεολαιίστικο και εργατικό κίνημα, τους γονείς και τους οργανωμένους φορείς τους σε κοινό αγώνα** για το καθολικό δικαίωμα στη μόρφωση, για τη δημόσια δωρεάν παιδεία, αλλά και για το δικαίωμα στην απεργία και το, καθόλου αυτονόητο πλέον, δικαίωμα της ελεύθερης σκέψης, της ελεύθερης βούλησης και της αγωνιστικής στάσης για ένα καλύτερο σχολείο, μια καλύτερη κοινωνία.

